Judecătorii au decis să îi dea câștig de cauză lui Daniel Horodniceanu, vicepreședinte al Consiliului Superior al Magistratorii (CSM), deși a fost prins în județul Vrancea circulând cu peste 170 km/h. Incidentul a avut loc în urmă cu un an și jumătate.
La momentul respectiv, polițiștii i-au reținut permisul pentru 90 de zile, iar fostul șef al DIICOT a avut chiar și un episod de conflict cu forțele de ordine.
Ulterior, acesta a contestat măsura luată de oamenii legii, iar acum Daniel Horodniceanu a câștigat procesul cu Poliția Vrancea.
”Tribunalul notează că, într-adevăr, buletinul de verificare metrologică atestă că aparatul cinemometru este corespunzător din punct de vedere tehnic și fără a reconsidera propria practică în această materie, subliniază că au fost analizate condițiile concrete în care s-a realizat înregistrarea”, se arată în motivarea deciziei.
De asemenea, judecătorii motivează decizia susținând faptul că ”nu apare ca evident că mașina țintă a fost pe toată durata înregistrării cea condusă de apelant” și că ”în paralel cu mașina petentului a rulat și un alt vehicul care pare a fi cel targetat de cinemometru pe parcursul înregistrării”, notează Fanatik.ro.